આવો જ એક બીજો પ્રસંગ યાદ આવે છે. શાળાથી છૂટ્યા બાદ બહાર આવતાં જ એક દશ્ય જોયું. બપોરની પ્રાથમિક શાળાની એક બાળા એકલી જ રીક્ષામાં બેસીને આવી. ઉતરીને રીક્ષાવાળાને પૈસા પૂછવા લાગી. મને નવાઈ લાગી. આટલી નાની છોકરી રીક્ષામાં એકલી જ શી રીતે આવી હશે ? ખૂબ જ આત્મવિશ્વાસ સાથે તેણે ખિસ્સામાંથી નાનું પાકીટ કાઢ્યું. દસની નોટ ધરી અને થોડાક પૈસા પાછા લઈ, પાકીટમાં મૂકી મારી સામે પગથિયા પર આવી. મેં એને પૂછ્યું : ‘તું રીક્ષામાં એકલી જ આવી ?’